《觅德醇菊花》
宋代·李石

春秋书不雨，十日九日乾。
向来陈菊根，半扫黄叶残。
施施苍松独，耿耿秋竹单。
仙官转物手，半亩不作难。
芟篱扶弱干，团翠蒙朱栏。
一株万宝钉，风露鸣珊珊。
儿辈凡眼窄，诧作举首看。
折君清霜枝，照我秋水寒。
年饥学辟谷，准拟充朝餐。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。